12.6.2023.
LV
Eiropas Savienības Oficiālais Vēstnesis
C 204/11
2.1.3.
Nodrošinājuma prasības
Kopumā ir lietderīgi ļaut CDP kā nodrošinājumu pieņemt valsts garantijas un valsts banku garantijas.
ECB atzīst Savienības regulatīvos centienus mazināt ārkārtas likviditātes spriedzi, kas izriet no nesenajiem vēl nepieredzēta tirgus svārstīguma periodiem.
Tomēr, lai izvairītos no jebkādām šaubām un tā kā priekšlikumā nekas nav teikts par komercbanku garantiju specifiku, ECB uzsver, ka tā neatbalsta to, ka beznodrošinājuma komercbanku garantijas var pastāvīgi uzskatīt par atbilstošu nodrošinājumu (34).
Nenodrošinātu komercbanku garantiju pieņemšanai arī turpmāk vajadzētu būt regulatīvam pagaidu pasākumam, ko piemēro tikai nefinanšu darījumu partneriem.
Iespēja pastāvīgi pieņemt nenodrošinātas komercbanku garantijas nozīmētu strukturālas izmaiņas regulatīvā riska iecietībā, pārsniedzot mērķi novērst nebanku ārkārtas likviditātes spriedzi.
Turklāt ECB brīdina ļaut CDP pieņemt komercbanku garantijas no visiem tīrvērtes dalībniekiem, t. sk. finanšu iestādēm, nevis tikai no nefinanšu darījumu partneriem, kā tas ir pašlaik.
Visbeidzot, ECB ierosina paplašināt EVTI izstrādāto regulatīvo tehnisko standartu darbības jomu, kuros izklāstīti nosacījumi, saskaņā ar kuriem komercbanku garantijas var pieņemt kā nodrošinājumu, iekļaujot valsts garantijas un valsts banku garantijas.
Tas ļaus EVTI sīkāk precizēt attiecīgās nodrošinājuma prasības attiecībā uz valsts garantijām un valsts banku garantijām.
2.1.4.
Pārskatu sniegšanas pienākums
ECB stingri atbalsta priekšlikumu atcelt atbrīvojumu no pārskatu sniegšanas prasībām grupas iekšējiem darījumiem, kuros iesaistīts nefinanšu darījumu partneris (35).
Saistībā ar šā atbrīvojuma ieviešanu 2017. gadā ECB konstatēja vairākas negatīvas sekas gan saskaņā ar ETIR sniegto datu kvalitātei, gan lietderībai, kā arī iestāžu spējai uzraudzīt finanšu stabilitāti dažās finanšu tirgu jomās (36).
Šīs sekas joprojām ir būtiskas.
Piemēram, informācijas trūkums par konkrētiem grupas iekšējiem darījumiem 2022. gada enerģijas tirgu satricinājuma laikā pasliktināja ECB ar finanšu stabilitāti saistīto uzdevumu izpildi.
Nefinanšu uzņēmumu darbība veido ļoti lielu daļu no enerģijas atvasināto instrumentu tirgiem.
Tā rezultātā datu trūkums par grupas iekšējiem darījumiem ar vismaz vienu nefinanšu darījuma partneri radīja būtisku trūkumu ECB spējā uzraudzīt šo atvasināto instrumentu tirgu segmentu.
Vispārīgāk runājot, preču atvasināto instrumentu tirgos grupas iekšējie darījumi veido būtisku daļu no kopējiem divpusējiem riska darījumiem starp tirgus dalībniekiem, un to identificēšana var atklāt dažu lielu konglomerātu nozīmi no finanšu stabilitātes viedokļa.
Lai gan nesenie satricinājumi galvenokārt ietekmēja enerģijas preču atvasinātos instrumentus, nav iespējams prognozēt turpmāko krīžu raksturu.
Kopumā pilnīgas tirgus ainas trūkums varētu arī traucēt kompetentajām iestādēm efektīvi uzraudzīt strauji mainīgo tirgus dinamiku.
Šajā kontekstā ir svarīgi norādīt, ka Eiropas Parlamenta un Padomes Regulā 2015/2365 (37) nav paredzēts līdzīgs atbrīvojums attiecībā uz pārskatu sniegšanu par grupas iekšējiem repo darījumiem, vērtspapīru finansēšanu un maržas aizdevumu darījumiem.
Atbrīvojuma atcelšana grupas iekšējiem darījumiem, kuros iesaistīts nefinanšu darījumu partneris, no ETIR pārskatu sniegšanas prasībām ir svarīgs pasākums, lai izveidotu pilnīgu tirgus ainu un panāktu konsekvenci starp attiecīgajiem noteikumiem.
(34) Sk.
ierosinātās regulas 1. panta 33) panta a) apakšpunktu, ar ko groza ETIR 46. panta 1. punktu.
(35) Sk.
ierosinātās regulas 1. panta 5) punkta a) apakšpunktu.
(36) Sk.
2.2.1.–2.2.3. punktu Eiropas Centrālās bankas Atzinumā CON/2017/42 (2017. gada 11. oktobris) par priekšlikumu Eiropas Parlamenta un Padomes regulai, ar ko Regulu (ES) Nr. 648/2012 groza attiecībā uz tīrvērtes pienākumu, tīrvērtes pienākuma piemērošanas apturēšanu, pārskatu iesniegšanas prasībām, risku mazināšanas paņēmieniem attiecībā uz ārpusbiržas atvasināto instrumentu līgumiem, kuriem tīrvērti nav veicis neviens centrālais darījumu partneris, darījumu reģistru reģistrēšanu un uzraudzību un darījumu reģistru pienākumiem (OV C 385, 15.11.2017., 10. lpp.).
(37) Eiropas Parlamenta un Padomes Regula (ES) Nr.
2015/2365 (2015. gada 25. novembris) par vērtspapīru finansēšanas darījumu un atkalizmantošanas pārredzamību un ar ko groza Regulu (ES) Nr. 648/2012 (OV L 337, 23.12.2015., 1. lpp.).